《送潜兄归西山》
宋代·释居简

虚空讲得花狼藉，正坐膏肓必死疾。西山一去杳无闻，空使脩名光照日。

阿潜竭斗不如是，昼不暇食夜不寐。凛然铁石乃其心，要出古人一头地。

只今猛省天平错，乌藤影动千山邈。到家消息在途中，莫向途中小了却。

作者简介：释居简（一一六四～一二四六），字敬叟，号北涧，潼川（今四川三台）人。俗姓龙（《补续高僧传》卷二四作王）。依邑之广福院圆澄得度，参别峰涂毒于径山，谒育王佛照德光，走江西访诸祖遗迹。历住台之般若报恩。后居杭之飞来峰北涧十年。起应霅之铁佛、西余，常之显庆、碧云，苏之慧日，湖之道场，诏迁净慈，晚居天台。理宗淳祐六年卒，年八十三，僧腊六十二。